CELEX: 32022D0197
Language: sl
Date: 2022-01-17 00:00:00
Title: Izvedbeni sklep Komisije (EU) 2022/197 z dne 17. januarja 2022 o skupnem sredstvu za davčno označevanje plinskega olja in kerozina (notificirano pod dokumentarno številko C(2022) 74)

14.2.2022   
               
               
                  SL
               
               
                  Uradni list Evropske unije
               
               
                  L 31/52
               
            
         IZVEDBENI SKLEP KOMISIJE (EU) 2022/197
         z dne 17. januarja 2022
         o skupnem sredstvu za davčno označevanje plinskega olja in kerozina
         
            
               (notificirano pod dokumentarno številko C(2022) 74)
            
         
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 95/60/ES z dne 27. novembra 1995 o davčnem označevanju plinskega olja in kerozina (1) ter zlasti člena 2(2) Direktive,
         ob upoštevanju naslednjega:
         
                     (1)
                  
                  
                     Za pravilno delovanje notranjega trga in zlasti za preprečevanje davčnih utaj Direktiva 95/60/ES vzpostavlja skupni sistem označevanja za opredelitev plinskega olja, ki se uvršča v kombinirano nomenklaturo pod oznako KN 2710 00 69, in kerozina, ki se uvršča pod oznako KN 2710 00 55, ki sta bila sproščena v porabo oproščena plačila trošarine ali pa zanju velja znižana stopnja trošarine. Oznaka KN 2710 00 69 je bila razdeljena na oznake KN 2710 19 43, 2710 19 46, 2710 19 47, 2710 19 48, 2710 20 11, 2710 20 16 in 2710 20 19, da bi se upoštevala vsebnost žvepla v plinskem olju in prisotnost biodizla v plinskem olju, oznaka KN 2710 00 55 pa je bila prenesena v oznako KN 2710 19 25 (2).
                  
               
                     (2)
                  
                  
                     Z Izvedbenim sklepom Komisije (EU) 2017/74 (3) je bil proizvod z znanstvenim imenom N-etil-N-[2-(1-izobutoksietoksi)etil]-4-(fenilazo)anilin (Solvent Yellow 124), ki je bil z Izvedbenim sklepom Komisije 2011/544/EU (4) potrjen za skupno sredstvo za davčno označevanje, predvideno v Direktivi 95/60/ES, potrjen za označevanje plinskih olj in kerozina, za katere ni veljala polna stopnja, ki velja za tiste energente, ki se uporabljajo za pogon.
                  
               
                     (3)
                  
                  
                     Člen 2 Izvedbenega sklepa (EU) 2017/74 zahteva, da se Izvedbeni sklep pregleda najpozneje do 31. decembra 2021 ob upoštevanju tehničnega razvoja na področju sistemov označevanja in potrebe po preprečevanju zlorabe uporabe energentov, ki so oproščeni plačila trošarine ali za katere velja znižana stopnja trošarine.
                  
               
                     (4)
                  
                  
                     Kot del postopka pregleda je Komisija leta 2015 objavila razpis za prijavo interesa, da se predstavijo proizvodi, primerni za uporabo kot sredstvo za davčno označevanje plinskega olja in kerozina (5). Komisija si je prizadevala najti sredstvo za označevanje, ki bi bilo učinkovitejše z vidika vnaprej določenih meril v primerjavi s sredstvom, ki se trenutno uporablja. Za vse kandidate za sredstva za označevanje je Komisija od dobaviteljev zahtevala in prejela najvišjo prodajno ceno za sredstva za označevanje in njihove metode letne indeksacije.
                  
               
                     (5)
                  
                  
                     Kandidati za sredstva za označevanje, ki so jih predlagali dobavitelji, so bili temeljito preučeni s tehničnega vidika s pomočjo Skupnega raziskovalnega središča, da bi preverili njihovo odpornost na najpogostejše tehnike nezakonitega odstranjevanja. V analizi (6) je bil kot prednostno sredstvo za označevanje opredeljen proizvod s trgovskim imenom ACCUTRACE™ PLUS, ki vsebuje butoksibenzen.
                  
               
                     (6)
                  
                  
                     Komisija je pri pregledu Direktive 95/60/ES leta 2019 (7) v svoji oceni potrdila uporabnost skupnih pravil za označevanje goriv, za katera veljajo znižane stopnje trošarine, vendar je ugotovila pomanjkljivosti produkta Solvent Yellow 124 v smislu premajhne odpornosti na pogoste metode odstranjevanja. Ocena je potrdila potrebo po nadomestitvi produkta Solvent Yellow 124 z robustnejšim sredstvom za označevanje, ki ga ni mogoče odstraniti.
                  
               
                     (7)
                  
                  
                     Te ugotovitve je potrdila Delovna skupina Sveta za carinsko sodelovanje (8), ki je ugotovila, da „pranje“ goriva povzroča tudi resno onesnaževanje okolja zaradi uporabe kemikalij, kot so žveplova kislina, klorova kislina in belilna zemlja, ter nezakonitega odlaganja odpadnih proizvodov in oljne gošče v naravi, na kmetijskih zemljiščih ali na javnih cestah.
                  
               
                     (8)
                  
                  
                     Zato bi bilo treba namesto Solvent Yellow 124 kot skupno sredstvo za davčno označevanje v smislu Direktive 95/60/ES pod pogoji iz navedene direktive določiti ACCUTRACE™ PLUS. Raven označevanja bi bilo treba določiti v usklajenem razponu, da se olajšata izvajanje in nadzor skladnosti po vsej Uniji.
                  
               
                     (9)
                  
                  
                     Da se zagotovi nemotena uporaba novega sredstva za davčno označevanje in da se državam članicam omogoči izčrpanje obstoječih zalog sedanjega sredstva za davčno označevanje Solvent Yellow 124, bi bilo treba dovoliti 24-mesečno prehodno obdobje. V tem prehodnem obdobju bi bilo treba državam članicam dovoliti, da kot skupno sredstvo za davčno označevanje v smislu Direktive 95/60/ES uporabljajo bodisi Solvent Yellow 124 bodisi ACCUTRACE™ PLUS.
                  
               
                     (10)
                  
                  
                     Razpoložljivost ACCUTRACE™ PLUS bi bilo treba kljub temu, da je v Uniji zaščiten s patentom, po potrebi zagotoviti z licenčnimi sporazumi.
                  
               
                     (11)
                  
                  
                     Ta sklep ne odpravlja nobene obveznosti, ki jih imajo podjetja v skladu s členom 102 Pogodbe o delovanju Evropske unije.
                  
               
                     (12)
                  
                  
                     Pri določitvi roka za pregled tega sklepa bi bilo treba upoštevati možnosti, ki jih odpira prihodnji razvoj znanosti.
                  
               
                     (13)
                  
                  
                     Pregled tega sklepa bi bilo treba opraviti kadar koli pred tem rokom, če se ugotovi, da ACCUTRACE™ PLUS povzroča davčno utajo ali škodo za zdravje ali okolje.
                  
               
                     (14)
                  
                  
                     Izvedbeni sklep (EU) 2017/74 bi bilo zato treba razveljaviti.
                  
               
                     (15)
                  
                  
                     Ukrepi iz tega sklepa so v skladu z mnenjem Odbora za trošarine –
                  
               SPREJELA NASLEDNJI SKLEP:
         
            Člen 1
            Skupno sredstvo za davčno označevanje, ki ga določa Direktiva 95/60/ES za označevanje vseh plinskih olj, ki se uvrščajo pod oznake KN 2710 19 43, 2710 19 46, 2710 19 47, 2710 19 48, 2710 20 11, 2710 20 16 in 2710 20 19, ter kerozina, ki se uvršča pod oznako KN 2710 19 25, je proizvod ACCUTRACE™ PLUS, kakor je opredeljen v Prilogi k temu sklepu.
            Države članice določijo raven označevanja za ACCUTRACE™ PLUS v višini najmanj 12,5 miligrama na liter in ne več kot 18,75 miligrama na liter energenta. To ustreza ravni označevanja v višini najmanj 9,5 miligrama butoksibenzena na liter in največ 14,25 miligrama butoksibenzena na liter energenta.
         
         
            Člen 2
            Države članice lahko v prehodnem obdobju, ki se konča 18. januarja 2024, kot skupno sredstvo za davčno označevanje v smislu Direktive 95/60/ES uporabljajo bodisi Solvent Yellow 124 bodisi ACCUTRACE™ PLUS. Če v tem prehodnem obdobju kot skupno sredstvo za davčno označevanje uporabljajo Solvent Yellow 124, določijo raven označevanja v višini najmanj 6 mg in največ 9 mg Solvent Yellow 124 na liter energenta.
         
         
            Člen 3
            Ta sklep se pregleda najpozneje do 31. decembra 2028 ob upoštevanju tehničnega razvoja na področju sistemov označevanja in potrebe po preprečevanju zlorabe uporabe energentov, ki so oproščeni plačila trošarine ali za katere velja znižana stopnja trošarine.
            Če se ugotovi, da ACCUTRACE™ PLUS povzroča davčno utajo ali škoduje zdravju ali okolju, se pregled opravi prej.
         
         
            Člen 4
            Izvedbeni sklep (EU) 2017/74 se razveljavi.
         
         
            Člen 5
            Ta sklep je naslovljen na države članice.
         
         
            V Bruslju, 17. januarja 2022
            
               
                  Za Komisijo
               
               Paolo GENTILONI
               
                  član Komisije
               
            
         
         
            (1)  UL L 291, 6.12.1995, str. 46.
         
            (2)  Oznake kombinirane nomenklature so tiste iz Izvedbene uredbe Komisije (EU) 2020/1577 z dne 21. septembra 2020 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi (UL L 361, 30.10.2020, str. 1).
         
            (3)  Izvedbeni sklep Komisije (EU) 2017/74 z dne 25. novembra 2016 o skupnem sredstvu za davčno označevanje plinskega olja in kerozina (UL L 10, 14.1.2017, str. 7).
         
            (4)  Izvedbeni sklep Komisije 2011/544/EU z dne 16. septembra 2011 o skupnem sredstvu za davčno označevanje plinskega olja in kerozina (UL L 241, 17.9.2011, str. 31).
         
            (5)  UL C 299, 11.9.2015, str. 28.
         
            (6)  https://publications.jrc.ec.europa.eu/repository/handle/JRC107206
         
            (7)  https://ec.europa.eu/taxation_customs/sites/taxation/files/fiscal-marking-report-2019.pdf
         
            (8)  https://data.consilium.europa.eu/doc/document/ST-6595-2020-INIT/en/pdf;
         glej končno poročilo, sprejeto o ukrepu 9.1.2.1 – „Tihotapljenje in nezakonito ravnanje z mineralnimi olji: ‚pranje‘ (odstranjevanje sredstva za davčno označevanje)“.
      
      
         
            PRILOGA
            
               1.   
               
                  Trgovsko ime: ACCUTRACE™ PLUS
               
            
            
               2.   
               
                  Identifikacija po barvnem indeksu: brezbarvno
               
            
            
               3.   
               
                  Znanstveno ime: butoksibenzen (registrska številka CAS 1126-79-0)